作者:耿湋
標題:奉和第五相公登鄱陽郡城西樓
內容:茂德為邦久，豐貂舊相尊。發生傳雨露，均養助乾坤。曉肆登樓目，春銷戀闕魂。女牆分吏事，遠道啟津門。湓浦潮聲盡，鐘陵暮色繁。夕陽移夢土，芳草接湘源。封內群甿複，兵間百賦存。童牛耕廢畝，壕木繞新村。野步漁聲溢，荒祠鼓舞喧。高齋成五字，遠岫發孤猿。一顧承英達，多榮及子孫。家貧仍受賜，身老未酬恩。屬和瑤華曲，堪將系組綸。